Diari Oficial de la Generalitat Valenciana


Sumari del DOGV 2787, del 09-07-1996 (1996/838731)

ORDRE de 5 de juliol de 1996, de la Conselleria de Presidència de la Generalitat Valenciana, per la qual es convoquen per al 1996 les ajudes i subvencions destinades al foment d'activitats i projectes de sensibilització social i/o educació al desenvolupament que realitzen els agents socials distints de les organitzacions no governamentals per al seu desenvolupament a l'àmbit de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2787

Data del DOGV
:   09-07-1996

Secció del DOGV
:   ALTRES DISPOSICIONS

Número del document
:   1996/838731


Data del document
:   05-07-1996

Organisme emissor
:   Conselleria de Presidència

Tipus de document
:   Ordre

Anàlisi jurídica

ORDRE de 5 de juliol de 1996, de la Conselleria de Presidència de la Generalitat Valenciana, per la qual es convoquen per al 1996 les ajudes i subvencions destinades al foment d'activitats i projectes de sensibilització social i/o educació al desenvolupament que realitzen els agents socials distints de les organitzacions no governamentals per al seu desenvolupament a l'àmbit de la Comunitat Valenciana.   
La Generalitat Valenciana ha donat suport i ha fomentat les activitats de sensibilització realitzades en el marc de la solidaritat i de la difusió de la realitat dels països més desfavorits, per mostrar les possibles vies de participació que les societats dels anomenats països desenvolupats tenen de cara a pal·liar les diferències existents.  
Com que som conscients de la formació i la informació que els ciutadans necessiten, justificativa en molts casos de la intervenció pública en problemes que són aparentment aliens a la nostra societat però la incidència dels quals és notable en un món cada vegada més interdependent, la Generalitat Valenciana, d'acord amb les línies d'actuació per a l'exercici de 1996, del Programa de Cooperació amb Països en Vies de Desenvolupament, i a proposta de la Comissió Executiva, ha resolt destinar un percentatge dels fons destinats al Programa de Cooperació Internacional al Desenvolupament a aquestes actuacions.  
L'ordre, d'acord amb els articles 18 i següents del Decret 90/1996, de 7 de maig de 1996, del Govern Valencià, sobre bases per a la cooperació internacional al desenvolupament i de regulació del règim específic de transferències de fons destinats a la cooperació amb països en via de desenvolupament, d'ara endavant bases de cooperació, obri una nova línia de subvenció que ofereix a agents socials distints de les organitzacions no governamentals per al desenvolupament, amb incidència clara en la societat de la Comunitat Valenciana, participar en la utilització dels dits fons, per tal de facilitar les activitats i de promoure l'execució d'activitats de més impacte social, i donar així una resposta a la gran demanda social detectada.  
Per tot això, i segons el que estableix l'esmentat decret del Govern Valencià, sobre bases per a la cooperació internacional al desenvolupament i de regulació del règim específic de transferències de fons destinats a la cooperació amb països en via de desenvolupament, d'ara endavant bases de cooperació.  
Oït el Consell Assessor de la Comissió Executiva per a l'aplicació del Programa de Cooperació amb Països en Via de Desenvolupament, d'acord amb el que indica l'Ordre de 23 de juny de 1989, de la Conselleria de Treball i Seguretat Social, per la qual es regula el Consell Assessor.  
A la vista de la proposta formulada per la Comissió Executiva per a l'aplicació del Programa de Cooperació amb Països en Via de Desenvolupament, d'acord amb el que indica el Decret 48/1989, de 4 d'abril, del Consell de la Generalitat Valenciana, pel qual es crea la Comissió Executiva.  
Fent ús de les facultats que em confereix la Llei 5/83, de 30 de desembre, de Govern Valencià i la Llei d'Hisenda Pública de la Generalitat Valenciana, Text Refós aprovat pel Decret Legislatiu, de 26 de juny de 1991, del Consell de la Generalitat Valenciana,   
ORDENE   
Article 1. Objecte i finalitat de la subvenció  
La Conselleria de Presidència, de la Generalitat Valenciana, formula la convocatòria pública d'ajudes i subvencions als agents socials previstes en l'article 3.b) de les bases de cooperació, per al cofinançament d'activitats i projectes de sensibilització social i/o educació al desenvolupament, a executar a la Comunitat Valenciana, que siguen iniciats abans del 31 de desembre de 1996 i que el seu termini d'execució finalitze, com a màxim, el 30 de setembre de 1997.  
Article 2. Crèdits pressupostaris  
L'import global màxim destinat a tals projectes o activitats serà de 16.079.132 pessetes, que seran finançades a càrrec del capítol IV. Transferències corrents, línia de subvenció 1919, aplicació pressupostària 73.77.157.10.9, dels crèdits de la Conselleria de Presidència que es financen a càrrec de l'autorització conferida per la Llei 9/1995, de 31 de desembre, de la Generalitat Valenciana, de Pressupostos per a l'exercici de 1996.  
Article 3. Requisits dels sol·licitants de la subvenció  
Els agents socials hauran de reunir els requisits especificats en l'article 18 de les bases de cooperació. A més dels requisits especificats en el dit article, hauran d'estar legalment constituïdes, com a mínim, dos anys abans a la data de publicació d'aquesta ordre.  
Article 4. Criteris prioritaris per a la selecció de projectes  
Seran considerats prioritaris aquells projectes en què concórreguen algun o alguns dels següents criteris de selecció:  
- Accions adreçades a grups definits de ciutadans i, especialment, a la joventut.  
- Accions que difonguen alguns dels problemes de desenvolupament i els mitjans tècnics i humans necessaris que requeresca la seua satisfacció, en l'àrea geogràfica següent:  
a) Iberoamèrica: països de menor desenvolupament relatiu i borses de pobresa rurals i urbanes   
b) Països del Magrib  
c) Zaire i Moçambic  
d) Territoris palestins  
- Accions que difonguen la situació dels sectors més vulnerables de la població, als països en via de desenvolupament i, en particular, a la infantesa i joventut, dones, comunitats indígenes, refugiats, desplaçats i retornats.  
- Accions que permeten la participació activa de ciutadans o col·lectius dels països en via de desenvolupament.  
- Accions que promoguen i difonguen els valors mediambientals dels països en via de desenvolupament, la seua conservació i millora.  
- Projectes que siguen complementaris de projectes que siguen iniciats o de pròxima execució en àrees on s'hagen desplegat projectes amb èxit, finançats per la Generalitat Valenciana.  
En la valoració dels projectes es tindrà en compte la seua qualitat intrínseca, l'impacte sobre la població de la Comunitat Valenciana i la capacitat de l'entitat sol·licitant d'executar, dins del termini previst, el projecte o els projectes presentats.  
Els estudis, publicacions i programes que resulten de l'execució d'aquestes accions, deuran concedir el mateix tractament lingüístic de les dues llengües oficials.  
Article 5. Termini de presentació de les sol·licituds  
El termini de presentació de projectes de cooperació a la Direcció General del Secretariat del Govern, per part dels sol·licitants que desitgen concórrer a aquestes subvencions, començarà el dia següent de la publicació d'aquesta ordre en el Diari Oficial de la Generalitat Valenciana, i expirarà als 30 dies naturals següents.  
Article 6. Percentatges de cofinançament  
D'acord amb el que indica l'article 20 de les bases de cooperació, la participació financera de la Generalitat Valenciana en els projectes de cooperació, subvencionats en aquesta convocatòria serà, com a màxim, del 50% del cost total del projecte.   
Article 7. Documents que han d'acompanyar la sol·licitud  
Per a sol·licitar la subvenció les entitats previstes en l'article 3.b) de les bases de cooperació hauran de presentar a la Direcció General del Secretariat del Govern, la documentació següent:   
- La documentació indicada als articles 5.g), 5.h), 5.i) i 18 de les bases de cooperació.   
- Un formulari per projecte, segons el model que figura com a annex I d'aquesta ordre.   
El formulari haurà de ser complimentat en tots els seus termes, i es completarà amb la documentació que se sol·licita en els seus distints apartats, que es presentarà en doble exemplar.  
- Un escrit, firmat pel representant legal, en què es relacionaran els projectes que es presenten, amb indicació, en cada cas, del seu respectiu títol i de la possible complementarietat amb altres projectes, juntament amb l'especificació de la quantitat total sol·licitada en pessetes.  
Article 8. Termini de resolució del procediment  
La Comissió Executiva, d'acord amb el que estableix l'article 12 de les bases de cooperació, formularà la proposta de resolució a l'òrgan competent, en un termini màxim de dos mesos comptadors a partir de la data d'acabament del termini de presentació de projectes.  
Article 9. Resolució del procediment  
El conseller de Presidència de la Generalitat Valenciana, a proposta de la Comissió Executiva per a l'Aplicació del Programa de Cooperació amb els Països en Via de Desenvolupament, prèvia existència de crèdit pressupostari, dictarà l'oportuna resolució per la qual es concedirà, en tot o en part, la subvenció sol·licitada.  
Aquella resolució posarà fi a la via administrativa.  
El lliurament de la subvenció podrà assolir el 100% de la subvenció concedida, i es farà efectiva després de la subscripció del conveni regulat en l'article 14 i següents, de les bases de cooperació.  
La Conselleria de Presidència es reserva la facultat de requerir, en qualsevol moment, garantia real o personal a l'entitat beneficiària, quan circumstàncies objectives ho justifiquen.  
Article 10. Reformulació del projecte  
En el cas que la subvenció concedida siga inferior, en més d'un 50% de la quantitat sol·licitada, l'entitat responsable del projecte podrà comunicar, durant els 15 dies següents a la notificació de la corresponent resolució, que l'organització ha procedit a reformular el projecte, tot i ajustant-se a les noves quantitats.   
La dita formulació no podrà modificar el contingut essencial del projecte, ni les quantitats que, si feia el cas, haguera assumit l'organització si s'haguera concedit la totalitat de la subvenció sol·licitada.  
Article 11. Control del projecte i justificació de les despeses  
Les entitats beneficiàries de la subvenció hauran de presentar els informes previstos en l'article 23 de les bases de cooperació. Els informes d'execució es presentaran trimestralment, i l'informe final en els dos mesos següents a l'acabament del projecte.  
Els dits terminis podran modificar-se en el conveni corresponent en funció de les característiques intrínseques del projecte.  
La justificació de les despeses es realitzarà d'acord amb el que estableixen els articles 28 i 29 de les bases de cooperació, i en el termini de dos meses, comptadors des de l'acabament del projecte.  
Article 12. Difusió de l'origen de les subvencions  
Les entitats subvencionades hauran de difondre, en tots els casos, l'origen de la subvenció i incorporar, de forma visible, el logotip que figura en l'annex II d'aquesta ordre, en tot el material escrit de difusió o de publicitat que tinga qualsevol relació amb el projecte subvencionat. Quan les entitats subvencionades exhibesquen el seu logotip, el de la Generalitat Valenciana, haurà de figurar amb la mateixa dimensió i en iguals condicions de visibilitat.   
Article 13. Acreditació del compte bancari  
D'acord amb el que disposa l'article 25, de les bases de cooperació, les entitats que siguen beneficiàries de les ajudes i subvencions regulades en aquesta ordre, hauran d'acreditar prèviament i documentalment a la recepció d'aquestes, l'obertura d'un compte bancari exclusiu per a aquestes subvencions de la Conselleria de Presidència.  
DISPOSICIó FINAL  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
València, 5 de juliol de 1996  
El conseller de Presidència,  
JOSÉ JOAQUíN RIPOLL SERRANO